Mindre end en måned efter en storslået åbningsfest måtte de førerløse busser i Aalborg Øst indstille kørslen på grund af coronaudbruddet. Nu er de små, grønne, eldrevne busser igen at finde på den 2,1 kilometer lange strækning på Astrup -og Jerupstien. Det fortæller kommunikationsdirektør i Holo, Anna Rosa Simonsen. - Status er, at vi er i drift igen i Aalborg Øst med restriktioner, siger hun. Artiklen fortsætter under videoen: Nye restriktioner Ligesom i den øvrige offentlige transport er det i øjeblikket påkrævet, at passagerer bærer mundbind. De små busser bruges ofte af ældre, gangbesværede eller andre sårbare mennesker, og ifølge Anna Rosa Simonsen betyder det, at de små busser har yderligere begrænsninger: - Lige nu er grænsen fem passagerer ad gangen. Der kan sidde fire ved siden af hinanden og en femte overfor. Og så er der stadig plads omkring operatøren, siger kommunikationsdirektøren i Holo til TV2 Nord. Anna Rosa Simonsen fortæller, at der enten er plads til fem passagerer eller en kørestolsbruger med hjælper. Artiklen fortsætter under videoen: Busserne har normalt plads til elleve passagerer og en operatør. Og operatørerne har også fået nye opgaver for at undgå smittespredning og for at passe på sig selv. - De (operatørerne, red.) skal selvfølgelig holde afstand, og de har alle fået en personlig håndsprit, der bruges flittigt. De skal gøre bussen rent ofte, og så har de et personligt visir, de skal bruge, når de står i bussen.

Opsummering:
De førerløse busser i Aalborg Øst har genoptaget kørslen med nye corona-begrænsninger.